मागच्याच वर्षी फेब्रुवारी-मार्च महिन्यात बीबीसीच्याच 'द शी वर्ल्ड' या शोचं काम पाहण्यासाठी आणि शिकण्यासाठी मी केनियाची राजधानी नैरोबीत गेले होते, त्यावेळी मला अनेकदा हा अनुभव आलाय आणि तुम्ही त्यांच्या घरी गेला नाहीत तर त्यांना वाईटही वाटतं बरका (अगदी आपल्यासारखं). 

त्यामुळे केनियाने भारताला कोरोना व्हायरसच्या दुसऱ्या लाटेत मदत देऊ केली यात काहीच नवीन नाही. 

‘माझ्या जेलच्या गार्डबरोबर खळाळून हसणं’

आता म्हणाल मुद्दा काय, तर अभिनंदन! तुम्ही सोशल मीडियावर पडीक नसता. कारण सोशल मीडियावर एव्हाना केनियाचं कौतुक करणाऱ्या पोस्ट फिरायला लागल्यात.  

तर त्याचं झालं असं की कोरोना व्हायरसच्या दुसऱ्या लाटेशी झुंजणाऱ्या भारताला अनेक देशांनी मदत देऊ केली. अमेरिका, यूके, रशियासारख्या देशांनी ऑक्सिजन कॉन्सन्ट्रेटर्स, वैद्यकीय सामग्री आणि औषधांची मदत दिली. पण केनियाने मात्र एक गोड भेट पाठवली. 

केनियाने भारताच्या रेड क्रॉस सोसायटीला या कठीण काळात मदत दिलीये. काय होतं या मदतीत? सहा टन चहा, तीन टन कॉफी आणि तीन टन शेंगदाणे. 

याचा कोव्हिडशी काय संबंध म्हणाल तर तेही त्यांनी छान समजावून सांगितलंय. 

केनियाच... आणखी 4000 वर्णांसाठी लेख सुरू ठेवा:
्या सरकारने म्हटलंय की, "या कठीण काळात आम्ही भारताचं सरकार आणि भारताची लोक यांच्याबरोबर उभे आहोत. काही देश भारताला वैद्यकीय सामग्रीची मदत देत आहेत हे आम्ही पाहिलं. पण आम्ही एका विशिष्ट वर्गासाठी मदत पाठवत आहोत. ते म्हणजे फ्रंटलाईनवरचे आरोग्य कर्मचारी. ते लोक दिवसरात्र, स्वतःच्या जीवाची पर्वा न करता, आराम न करता लोकांचा जीव वाचवण्यासाठी धडपडत आहेत. आणि म्हणूनच त्यांना त्यांच्या धावपळीतून दोन क्षण विश्रांतीचे मिळावे, कपभर चहा पिऊन त्यांनी फ्रेश व्हावं म्हणून आम्ही हे पॅकेज पाठवत आहोत." 

केनियाचा चहा

दोन्ही देशांमध्ये अनेक वर्षांपासून दृढ संबंध आहेत आणि ते या पॅकेजव्दारे आणखी घट्ट व्हावेत, असंही केनियाच्या सरकारने म्हटलं आहे. 

भारत आणि केनियात इतर वेळी वैद्यकीय सामग्रीची देवाण-घेवाण होत असते. खरंतर भारताकडूनच केनियाला आरोग्यसुविधा पुरवल्या जातात. हा देश औषधांच्या बाबतीतही भारतावर निर्भर आहे. याचीही आठवण काढत केनियन सरकारने म्हटलं की, "आम्ही देऊ केलेली मदत म्हणजे भारताने आजवर केनियाला पुरवलेल्या उत्तम आरोग्यसुविधेबदद्ल आमच्या मनात असलेल्या कौतुकाचं प्रतिबिंब आहे." 

सोशल मीडियावर कौतुक 

केनियाच्या या मदतीनंतर सोशल मीडियावर कौतुकाचा ओघ सुरू आहे. काही मोजक्या व्यक्तींनी केनियासारख्या गरीब देशाने दिलेल्या मदतीची थट्टा केली असली तरी अनेकांनी याला महाभारतातल्या सुदाम्याने कृष्णाला दिलेल्या भेटीची उपमा दिली आहे. 

#दानशूरकेनिया हा हॅशटॅगही सोशल मीडियावर फिरतोय. 

राजीव शुक्ला या अकाऊंटवरून लिहिलेल्या हिंदी पोस्टचा मराठी अनुवादही बराच व्हायरल झालाय.

या पोस्टमध्ये केनियाने अमेरिकेला केलेल्या मदतीचा उल्लेख आहे. पण हे खरंच आहे का? खरंच केनियाने अमेरिकेला मदत म्हणून गाई दिल्या होत्या का? त्याबद्दल पुढे बोलूच. पण केनियाच्या या मदतीचा काय अर्थ आहे आधी हे जाणून घेऊ. 

लहानशी पण धोरणी भेट 

कोरोना व्हायरसच्या काळात केनियाने अशा प्रतिकात्मक भेटी पाठवण्याची ही पहिलीच वेळ नाहीये. याआधीही केनियाने युकेतल्या आरोग्यसेवकांसाठी फुलं पाठवली होती. 

भारताला मदत पाठवताना केनियाने लिहीलेलं पत्र

मागच्या वर्षी एप्रिल महिन्यात कोरोना व्हायरसने युकेत थैमान घातलं होतं. तेव्हा तिथल्या हेल्थवर्कर्सचं मनोबल उंचावण्यासाठी केनियाने 300 फुलांचे गुच्छ पाठवले होते. या फुलांना 'आशेची फुलं' असं नाव दिलं होतं. 

पण यामागे एक धोरणी विचारही होता....